b'\n_START_ARTICLE_\nCastell de Vilafermosa\n_START_SECTION_\nHist\xc3\xb2ria\n_START_PARAGRAPH_\nLa poblaci\xc3\xb3 de Vilafermosa \xc3\xa9s d\'origen \xc3\xa0rab, que, despr\xc3\xa9s de la reconquesta realitzada per les tropes del rei Jaume I d\'Arag\xc3\xb3, va passar a poblar-se amb habitants del Castell de Vilamalefa, que estava en la rodalia._NEWLINE_La construcci\xc3\xb3 del castell sembla datar del segle\xc2\xa0xiii i es va construir per iniciativa de Zayd Abu Zayd. El seu lloc estrat\xc3\xa8gic li va atorgar rellev\xc3\xa0ncia durant l\'\xc3\xa8poca seg\xc3\xbcent a la reconquesta cristiana, moment en el qual va passar a domini reial i m\xc3\xa9s tard, en temps de Jaume II d\'Arag\xc3\xb3 va ser el centre del ducat de Vilafermosa._NEWLINE_La fortalesa de Vilafermosa va ser clau en les lluites de la nissaga Aren\xc3\xb3s al segle\xc2\xa0xiii i de Jaume d\'Arag\xc3\xb3 contra la corona cap al segle\xc2\xa0xv._NEWLINE_Va tornar a tenir certa rellev\xc3\xa0ncia, durant la Guerra de Successi\xc3\xb3 espanyola, moment en qu\xc3\xa8 va patir un gran incendi (del qual es t\xc3\xa9 documentaci\xc3\xb3 escrita) que el va deixar pr\xc3\xa0cticament en ru\xc3\xafnes. M\xc3\xa9s tard, com els va passar a altres castells i fortaleses de la zona en aquesta \xc3\xa8poca, durant les Guerres Carlines, va tornar a tenir un moment d\'esplendor, despr\xc3\xa9s que es van realitzar obres de restauraci\xc3\xb3, per a habilitar-lo durant la Primera Guerra Carlina, encara que va deteriorar-se cont\xc3\xadnuament a partir d\'aquest moment, tot i que durant la Segona Guerra Carlina (1873-1875) va ser seu de la Diputaci\xc3\xb3 Carlina del Centre._NEWLINE_Actualment est\xc3\xa0 en ru\xc3\xafnes, en part per l\'\xc3\xbas dels seus materials per a l\'edificaci\xc3\xb3 d\'habitatges particulars. Pels carrers del poble es poden descobrir llen\xc3\xa7os de les antigues muralles, i en l\'alguns casos propietaris privats han restaurat part de les estructures del castell que es trobaven dins de les seves propietats i les han adaptat al seu habitatge habitual.\n_START_SECTION_\nDescripci\xc3\xb3\n_START_PARAGRAPH_\nLa fortalesa, d\'origen mud\xc3\xa8jar, s\'aixecava sobre un paratge anomenat la Mola, amb planta rectangular. Es dividia en dos grans recintes amb torres albarranes, on s\'allotjava la poblaci\xc3\xb3._NEWLINE_El castell ocupava una posici\xc3\xb3 estrat\xc3\xa8gica en la conflu\xc3\xa8ncia entre dos rius, el Major i el Carbo, i tallat per penya-segats, tret de la part nord. Ac\xc3\xad hi havia dues torres bessones, una d\'elles amb pont llevad\xc3\xads, pel qua s\'entrava al lloc. El recinte, a m\xc3\xa9s a m\xc3\xa9s, estava emmurallat i protegit per dues torrasses, conegudes com "El Tamborete" i la "Torre de l\'Homenatge"._NEWLINE_Hui en dia, es conserven algunes restes de la muralla i de les torrasses, aix\xc3\xad com de la torre que feia de p\xc3\xb2rtic per accedir-hi a la poblaci\xc3\xb3.'